ועדת הכספים, כנסת 19, פרוטוקול מספר 21, 2013-04-22 11:00

ניסן סלומינסקי: אני עובר לסעיף 4 בעניין הצמיגים.

קריאה: למה אתה מדלג על הבירות?

ניסן סלומינסקי: כי עדיין מתנהל דיון.

ערן יעקב: אני אגיד באופן כללי, ושירלי תציג את הצו.

ערן יעקב: עשינו רפורמה בעולם הצמיגים והפחתנו את המכסים על חלק ניכר מהצמיגים שהובאו למדינת ישראל כדי להפחית את המחירים בסופו של יום לצרכן.

ערן יעקב: יחד עם זאת היה גם מספר צמיגים מאוד מצומצם שלגביהם ביצענו העלאה.

ערן יעקב: אלה אותם צמיגים שמיוצרים בצורה מאוד מצומצמת בארץ, ואחד מהמטרות של מכס הוא הגנה על ייצור מקומי, וחשבנו שיש מקום לאפשר הגנה מסוימת על הצמיגים הספציפיים האלה.

ערן יעקב: אבל צריך לזכור שהרפורמה בכללותה היא הפחתה ניכרת של הצמיגים.

ערן יעקב: זאת הייתה רפורמה שהפחיתה כ-40 מיליון שקל מכסים על צמיגים לרכב, והורידה את חלקם מ-12% לאפס, וכדי לאזן את הרפורמה הזאת חלק מאוד קטן בה הייתה העלאה על צמיגים מאוד מסוימים שיש בהם ייצור מקומי, וזאת כדי לאפשר להם להמשיך לייצר.

ניסן סלומינסקי: אני מבין שהייצור המקומי הוא בעיקר בנושא של חקלאות ותעשייה.

ערן יעקב: אכן.

ערן יעקב: מדובר בצמיגים שהם בעיקר לחקלאות ולתעשייה.

ניסן סלומינסקי: זה צו שמבחינה אחת הוא טוב.

ניסן סלומינסקי: מצד אחד הוא מאפשר להוזיל מאוד את מחירי הצמיגים, ומצד שני במקום שיש ייצור מקומי, בעיקר לחקלאות ולתעשייה, אנחנו לא מורידים שם כדי להגן על התוצרת הישראלית.

משה גפני: לא הבנתי.

משה גפני: האמת היא שלא הבנתי בכלל.

ערן יעקב: צריך לזכור שחלק גדול מהסחר שלנו הוא עם מדינות שיש לנו הסכמי סחר, ושם ממילא זה פטור, אין מכסים בכלל.

ערן יעקב: מרבית הטובין – יותר מ-90% - פטורים לחלוטין ממסים.

ערן יעקב: זה אומר – אפס.

ערן יעקב: זה בגלל הסכמי הסחר, כמובן.

משה גפני: אדוני היושב ראש, אני רוצה להבין – לפי מה שאתה מתאר עכשיו הייצור המקומי כן ישלם ומה שמייבאים לא ישלם?

ערן יעקב: לא.

משה גפני: אבל זה מה שכתוב פה.

מיקי רוזנטל: זאת בדיוק הבעיה.

מיקי רוזנטל: כתוב שאתם מעלים את המסים - -

ניסן סלומינסקי: מיקי, נגיע אליך עוד מעט.

שגית אפיק: יכול להיות שיש בעיה בדברי ההסבר.

שגית אפיק: אבל הוא אומר משהו אחר.

ערן יעקב: יכול להיות שיש טעות בדברי ההסבר.

ערן יעקב: המשמעות - -

משה גפני: עזוב את המשמעות – תסביר.

ערן יעקב: אני מסביר.

ערן יעקב: רוב הצמיגים שמיובאים למדינת ישראל פטורים לחלוטין ממכסים.

ערן יעקב: יש מספר צמיגים מצומצם שמייצרים אותם במדינת ישראל במפעל מסוים בגדלים מסוימים ולמטרות מסוימות.

ערן יעקב: על הצמיגים האלה הגנו באמצעות המכס.

ערן יעקב: כלומר אם יבואן מביא את אותם צמיגים בדיוק מסין למשל – יחול עליו 12% מכס.

שגית אפיק: זאת אומרת המכס יהיה על הצמיגים מחו"ל.

ערן יעקב: יכול להיות שיש טעות בדברי ההסבר.

מיקי רוזנטל: יכול להיות שיש טעות בדברי ההסבר, ויכול להיות שיש גם טעות - - -

ניסן סלומינסקי: מה שמחייב זה מה שנאמר כאן בוועדה לפרוטוקול.

נחום מרגלית: איפה זה מיוצר?

ערן יעקב: צמיגים מיוצרים במזרח אירופה – בהרבה מדינות.

ניסן סלומינסקי: הוא דיבר על המפעל בישראל.

נחום מרגלית: המפעל הישראלי – על מה אתה מגן?

ערן יעקב: המפעל שאני מכיר הוא "אליאנס", אם אני לא טועה.

ניסן סלומינסקי: נמצא כאן נציג שלו.

משה גפני: אז אולי נשמע אותו.

מיקי רוזנטל: הם עוזרים לך או דופקים אותך?

מיקי רוזנטל: שנבין.

משה גפני: רגע, נשמע, חכה.

משה גפני: לא ככה.

משה גפני: אפשר לשמוע את נציג המפעל?

ניסן סלומינסקי: אולי יש עוד חברי כנסת שרוצים לשאול?

ניסן סלומינסקי: ואחר כך ניתן לו לדבר.

ניסן סלומינסקי: יש מישהו שביקש זכות דיבור?

עיסאווי פריג': שידבר, ואחריו אני אתייחס.

עיסאווי פריג': אין לי בעיה.

שאול הרדוף: שמי שאול הרדוף, אני מייצג את חברת "אליאנס".

שאול הרדוף: מפעל "אליאנס" שנמצא בחדרה מעסיק כאלף עובדים.

שאול הרדוף: בשינוי שנערך בתחרות שנכפתה עלינו צומצם המפעל.

שאול הרדוף: המפעל ייצר את כל סוגי הצמיגים: נוסעים, משא ואחרים.

שאול הרדוף: את צמיגי הנוסעים הפסקנו לייצר עקב התחרות הבלתי הגיונית שנכפתה עלינו.

שאול הרדוף: צמיגי משא – מאותה סיבה.

שאול הרדוף: ונשארנו - -

משה גפני: מה זה התחרות, אתה מדבר על ייבוא?

שאול הרדוף: כן.

שאול הרדוף: נשארנו לייצר פה צמיגים מגודל מסוים ומעלה, וכל הזמן מתפתחות מידות נוספות לכל העולם בתחום החקלאות, והפכנו לאחד היצרנים הגדולים והמובילים בעולם בתחום החקלאות – כל מה שלא נמצא בעבודות כביש רגילות.

שאול הרדוף: אנחנו מפתחים פה כל הזמן, ומשקיעים פה די הרבה.

ראובן ריבלין: בייצוא שלכם אתה משלם מכס בארצות האחרות?

שאול הרדוף: במדינות אירופה לא.

ערן יעקב: אני אסביר: ההסכמים הם בילטרליים.

ערן יעקב: זה אומר שאם יש לך הסכם עם מדינה מקבילה אז כשאתה מייצא אתה מקבל את אותו יחס.

ערן יעקב: הם מייבאים משם – הם פטורים, ואנחנו מייצאים לשם – אנחנו פטורים.

ערן יעקב: הגישה לשווקים היא חופשית.

ערן יעקב: השינוי הוא שאם הוא רוצה לייצא לסין, למדינות שבהן אין הסכמי סחר מן הסתם הוא כנראה ייתקל בחומת מכס.

ראובן ריבלין: בוודאי.

שאול הרדוף: לצערנו הרב, אנחנו עדיין לא מייצאים לסין.

שאול הרדוף: אנחנו מייצאים בעיקר למדינות המפותחות בתחום החקלאות: לאירופה, לארצות-הברית ולדרום אמריקה.

ראובן ריבלין: לדרום אמריקה אתם משלמים מכס?

שאול הרדוף: לא.

ראובן ריבלין: יש הסכם בילטרלי?

ערן יעקב: כן.

שאול הרדוף: שם יש נישות רחבות מאוד.

נחום מרגלית: יש לכם מתחרים בארץ?

שאול הרדוף: לא.

משה גפני: מאז שהייבוא נכנס לתחרות איתכם מחירי הצמיגים ירדו לצרכן?

שאול הרדוף: למי?

שאול הרדוף: לאותה גברת כהן המפורסמת מחדרה?

משה גפני: לא, אני דווקא כל הזמן מדבר על גברת כהן מדימונה.

משה גפני: יש מישהו שמדבר על זאת מחדרה.

ראובן ריבלין: לא, לא.

ניסן סלומינסקי: לא, הוא שואל על הצמיגים שלנו.

שאול הרדוף: מחיר הצמיגים בישראל ירד.

משה גפני: אתה תומך בצו הזה, אתה מעוניין בו.

שאול הרדוף: כן.

ניסן סלומינסקי: חבר הכנסת עיסאווי, בבקשה.

עיסאווי פריג': דווקא מעניין אותי שהוא מעוניין בצו הזה.

ניסן סלומינסקי: זה מגן עליו.

ניסן סלומינסקי: זאת הגנה על המפעל.

עיסאווי פריג': לפי החישוב שלי, זה יוצא אחרת.

עיסאווי פריג': אתם מציינים שנגרם הפסד של 13 מיליון.

עיסאווי פריג': אנחנו כאן דנים בגיוס משאבים לצמצום גירעון.

עיסאווי פריג': מה פשר המשפט הזה?

ערן יעקב: אמרת, זה 13 מיליון.

עיסאווי פריג': הפסד הכנסות.

ערן יעקב: אז אני אומר, זה זניח.

ערן יעקב: אני אומר לך יותר מזה, הפחתנו בכ-40 מיליון את הצמיגים לרכב מתוך שאיפה שתהיה תחרות, מתוך שאיפה שהצרכן יוכל לקבל מוצר זול יותר, ונכון – הפסדנו מיסים.

עיסאווי פריג': אז הגישה היא לטובת הצרכן.

ערן יעקב: הגישה היא גישה מאזנת.

ניסן סלומינסקי: אנחנו כולנו רוצים את טובת הצרכן, אבל תלוי מה הצד השני של המשוואה, אם זה 800 מיליון או 13 מיליון.

ניסן סלומינסקי: אני מציע שנתקדם כי יש לנו עוד.

נחום מרגלית: מה ממוצע השכר של אלף עובדים?

שאול הרדוף: שכר ממוצע פלוס, גבוה יחסית עקב הסכמי שכר.

נחום מרגלית: ממוצע?

נחום מרגלית: יש מחקר ופיתוח?

שאול הרדוף: 35,000 דולר בשנה.

שאול הרדוף: נמצא פה איש הכספים.

משה גפני: אם אפשר רק לכתוב את הצווים באופן מדויק.

ניסן סלומינסקי: אני מסכים איתך, אבל זה נכתב עוד בזמנו של היושב ראש הקודם, לא?

משה גפני: לא משנה, אני פונה גם ליושב ראש הקודם אף על פי שהוא לא כתב את זה.

משה גפני: על כל פנים הוא לא הביא את הצו הזה.

ניסן סלומינסקי: חברת הכנסת סטרוק, בבקשה.

אורית סטרוק: אפשר לשאול את הנציג של אליאנס:

אורית סטרוק: מי הבעלים של החברה?

אורית סטרוק: מי מרוויח מכל הסיפור הזה?

שאול הרדוף: החברה הייתה בבעלות של כונס נכסים של מדינת ישראל, נקנתה מכונס הנכסים על-ידי אליעזר פישמן שמכר את מניותיו לקרן השקעות ורבורג-פינקוס שבימים אלה מוכרת את השקעותיה.

שאול הרדוף: היום היא מוכרת ל-KKR.

אורית סטרוק: לא הבנתי, מי הבעלים תכל'ס?

שאול הרדוף: עדיין החברה משלמת את המשכורות כאן.

מיקי רוזנטל: זאת חברה הודית.

ניסן סלומינסקי: יש לנו הצד של היבואנים?

שאול הרדוף: לא סיימנו.

שאול הרדוף: נמצא כאן איש הכספים.

דורון סלומון: אנחנו קיבלנו בהפתעה את הבקשה לדיון הזה.

דורון סלומון: גם קראנו את הנושא, וכמו רבים כאן, כמו שהתרשמתי לא הבנו מה הנושא.

דורון סלומון: במהלך השנה שעברה התקבלה החלטה להטיל מכס על צמיגים שאנחנו כן פועלים בתחומם של ג'אנט 24 ומטה.

דורון סלומון: ההחלטה הייתה גורפת לגבי כל הצמיגים, אבל יש לנו הסתייגות לגבי ההחלטה.

דורון סלומון: לי לא ברור מה מהות הדיון.

דורון סלומון: לנו ברור שלנו הייתה הסתייגות לגבי ההחלטה הזאת, ויש לנו הסתייגות לגבי שיעור המכס שמוטל על הצמיגים שעליהם נדרש מכס.

ערן יעקב: אז להוריד את המכס?

דורון סלומון: לא, להעלות.

ניסן סלומינסקי: להעלות את המס בנושא שלכם.

קריאות: - - -

דורון סלומון: אני רוצה להתייחס לשאלה לגבי שכר העבודה.

משה גפני: רגע.

משה גפני: שכר עבודה זה דבר מאוד חשוב, אבל אני רוצה רק להבין לגבי הצו עצמו – אתם נגד הצו הזה?

שגית אפיק: הם רוצים יותר.

משה גפני: הצו נמצא פה כבר כמה חודשים.

משה גפני: אתה אומר שזה הפתעה.

דורון סלומון: אני אסביר.

ראובן ריבלין: למה לך?

ראובן ריבלין: תסביר לו בבית.

ראובן ריבלין: אנחנו מבינים.

משה גפני: למה שתקתם עד עכשיו ולא אמרתם שאתם לא רוצים 12%, אלא אתם רוצים 24%?

ניסן סלומינסקי: אם לא נאשר את הצו לא יהיה מכס בכלל.

שירלי אביבי: המצב יחזור לקדמותו.

משה גפני: אדוני היושב ראש, אני רוצה לדעת איך חברות בארץ מתנהלות - -

ניסן סלומינסקי: גפני, סליחה.

משה גפני: אני גם רוצה להצביע.

ניסן סלומינסקי: אתה לא היית נותן למישהו להיכנס באמצע דבריך.

עיסאווי פריג': אתה כל דבר - -

ניסן סלומינסקי: להפך, אני מכבד אותו, למדתי מדרכיו.

ניסן סלומינסקי: אני רוצה להסביר לך על איזה חבל דק אתה הולך, כי לא פה הדיון.

ניסן סלומינסקי: אתם הייתם צריכים לדון באוצר, אבל אחרי שיש צו שרוצה להגן עליכם באחוז מסוים - -

ראובן ריבלין: הוא רוצה יותר.

ניסן סלומינסקי: - - אם זה לא יאושר פה זה חוזר להיות אפס.

ניסן סלומינסקי: כלומר לא תהיה הגנה.

ניסן סלומינסקי: לכן בדיון כאן כרגע אתה יכול לקלקל, אתה לא יכול להוסיף.

ניסן סלומינסקי: את ההוספה היית צריך לעשות באוצר במשך הזמן שהיה.

ניסן סלומינסקי: יהיה לך עוד זמן, יכול להיות שעוד יעשו את זה שוב.

ניסן סלומינסקי: כרגע הדיון יהיה האם לאשר מכס של 12% במקום אפס כדי להגן עליכם או להשאיר את זה באפס.

דורון סלומון: המצב הנוכחי הוא שיש 12% - - -

שגית אפיק: אבל אם הצו לא יאושר המצב יחזור לקדמותו.

ראובן ריבלין: הסברת לו מצוין.

ראובן ריבלין: אני מציע שהוועדה תקבל החלטה עקרונית.

ראובן ריבלין: יש נציג אחד למשיבים.

ראובן ריבלין: הם יחליטו בבית מה הם רוצים ויבואו אלינו.

ניסן סלומינסקי: אני אגיד לך למה עשיתי את זה.

ניסן סלומינסקי: מאחר שגם בקואליציה לפעמים יש שני קולות אז אני נותן גם להם שני קולות.

משה גפני: אבל אני שאלתי שאלה, אני לא רציתי להפריע באמצע.

משה גפני: אותי עניין לדעת כיצד חברה ישראלית עומדת מול הממשלה ומנהלת איתה דיון?

משה גפני: למה קיבלתם את זה בהפתעה?

משה גפני: יש ממשלה בישראל - -

ניסן סלומינסקי: הוא לא קיבל בהפתעה.

ראובן ריבלין: שאול, אתה לא צריך להשיב.

ניסן סלומינסקי: אתה לא צריך להשיב.

ניסן סלומינסקי: העניינים הפנימיים של המפעל – אני בטוח שבדרך חזרה עליהם נאמר מה שאמרו שיוסף אמר: "אל תרגזו בדרך".

ניסן סלומינסקי: אני אתן את רשות הדיבור לנציגת היבואנים.

ניסן סלומינסקי: בבקשה.

שירית נקר: אני עורכת דין שירית נקר.

שירית נקר: אני פה בשם "שירון צמיגים" שהם המשווקים והמפיצים של צמיגים לשופלים לעבודות עפר.

שירית נקר: התיקון לצו הזה יוצר עיוות מכיוון שבצו בנוסחו הקודם הצמיגים האלה היו פטורים ממכס.

שירית נקר: אין ייצור של צמיגים לשופלים בארץ, למיטב ידיעתנו, ולפי מכתב שיש לנו אין גם ייצור של הצמיגים האלה כיום.

שירית נקר: בעצם התיקון לצו גורם לכך שאותם צמיגים לשופלים שזה בסך הכול חמש מידות של צמיגים מחויבים במכס.

שירית נקר: זה פוגע בצורה מאוד קשה בתחרות היות שיש צמיגים שמיובאים מאירופה ומארצות-הברית שיש לנו איתם הסכמי סחר, והצמיגים שמיובאים מיפן ומסין שמוטל עליהם 12% מכס.

שירית נקר: היות שהרווחים פה מאוד קטנים התוצאה של התיקון לצו הזה יגרום לכך שלא יוכלו לייבא יותר צמיגים מהמזרח, והתחרות תיפגע פה בצורה ניכרת.

ניסן סלומינסקי: על זה יש מחלוקת במציאות כי אני שומע מנציג המפעל - -

שאול הרדוף: אנחנו משקיעים במפעל הרבה מאוד כספים כרגע בייצור של צמיגי שופלים.

שאול הרדוף: אם אנחנו ניגש לכל מידה בנפרד כל שבוע הוועדה תצטרך להתכנס כאן כדי לאשר את הצמיג שבשבוע הקודם לא היה פטור.

שירית נקר: כיום.

שירית נקר: מידות מאוד ספציפיות.

שאול הרדוף: אז בואו ניפגש כל שבוע, זה נחמד.

שירית נקר: זה לא כל שבוע.

שירית נקר: לפי מה שאנחנו יודעים על הפיתוח של הצמיגים היום לא קיים המכשור הזה אצלם.

שירית נקר: זה פיתוח שלוקח שנים רבות.

ראובן ריבלין: את מייצגת יבואנים.

שירית נקר: כן.

ראובן ריבלין: תאמרי למדינות שהיבואנים שולחים אליהם שיעשו הסכם עם מדינת ישראל – מכס מול מכס.

ראובן ריבלין: "אליאנס" ימכור להם בלי מכס ביפן - -

ניסן סלומינסקי: יותר מזה – מאחר שאני מבין שהמפעל בארץ מתארגן לקראת ייצור, ואנחנו רוצים ודאי לעודד אותם אז נשאיר את זה.

קריאות: - - -

שירית נקר: אי אפשר משהו עתידי.

שירית נקר: מה זה, מתארגן לקראת ייצור?

שירית נקר: על מה אנחנו מדברים?

ניסן סלומינסקי: אוקיי, אני לא מתווכח.

ניסן סלומינסקי: שמענו את עמדתך, שמענו אותו, ואנשים כאן כולם עם היגיון בריא.

ניסן סלומינסקי: ידידי, מה השם?

משה בר: שמי משה בר, ואני יושב-ראש עמותת "תנו יד לחירש ונכים למען נכים".

משה בר: היום אנשים מתקשים להחליף צמיגים ונוסעים עם צמיגים בלויים בגלל המחירים שעכשיו הם עדיין לא כל כך גבוהים.

משה בר: עכשיו הולכים להעלות את המחירים.

משה בר: לאלפי נכים יש רכבים, ולאלפי אזרחים גם יש רכבים.

משה בר: כיצד הם יעשו את זה?

ניסן סלומינסקי: ידידי, קצת פספסת כאן כי הצו הזה בא – להפך – להקל ולגרום לכך שהייבוא יהיה יותר זול.

משה בר: יותר זול?

משה בר: אז זה מצוין.

משה בר: ההעלאה שדובר עליה היא רק על הייצור המקומי בתעשייה ובחקלאות.

משה בר: לכן זה תואם את העניין.

משה גפני: אני רק רוצה לברר את העובדה, האם זה נכון שאותם צמיגים שעליהם דיברה עורכת הדין הזאת שמייצגת את היבואנים, מיוצרים ב"אליאנס"?

שאול הרדוף: ייוצרו.

שאול הרדוף: חלקם כבר מיוצרים.

משה גפני: כלומר?

קריאה: יוצרים להם תמריץ.

ניסן סלומינסקי: יוצרים להם תמריץ.

שאול הרדוף: אנחנו בעד השארת הצו על כנו.

שאול הרדוף: אנחנו נייצר את כל הצמיגים – עשרות ומאות מידות.

שאול הרדוף: כל שבוע מייצרים מידות חדשות.

שאול הרדוף: העסק בהתפתחות ובהתהוות, אלא אם כן אתם מעוניינים שנבוא כל שבוע לפה.

שאול הרדוף: מהפעם הראשונה שיצא הצו עד עכשיו יש כבר 6 מידות חדשות בתחום הזה.

ניסן סלומינסקי: אנחנו נבקש מרשות המיסים שיעקבו אחרי העניין כדי לראות שזה כך.

ניסן סלומינסקי: אם לא תמיד אפשר לחזור ולתקן אבל כרגע אנחנו רוצים לעודד אותם.

ניסן סלומינסקי: אראל, בבקשה.

ראובן ריבלין: מה המס ביפן על "אליאנס"?

ניסן סלומינסקי: רגע, רובי.

נחום מרגלית: אני מבין שמדובר פה על הגנה על אלף עובדים.

שאול הרדוף: אלף ישירים.

נחום מרגלית: באופן כללי אני מציע לעצמנו שיטת עבודה קצת אחרת.

נחום מרגלית: השינוי בחוק על המכסים של מוצר שלם בשביל חברה אחת נותן לנו תחושה מסוימת של חוסר נוחות.

נחום מרגלית: כלומר אם ישראל רוצה לבנות לעצמה יתרון יחסי בתחום הצמיגים אז אני הייתי שמח אם היו פה 5-4 חברות שאנחנו מגינים על העובדים שלהן, ואנחנו באמת רוצים לבנות פה משהו בתחום החקלאות שהוא חזק.

נחום מרגלית: לשנות את כל החוק בשביל חברה אחת?

נחום מרגלית: אבל בכל זאת אתה אומר שיש פה אלף עובדים אז אני מבין את מה שאתה אומר.

נחום מרגלית: אני מבקש שאם להבא אנחנו מגינים על עובדים, לקבל מידע יותר ברור על העובדים.

נחום מרגלית: בעצם הבעלות היא לא בעלות ישראלית אז מה שאנחנו מרוויחים מזה זה המשך מקומות עבודה לעובדים, ויכול להיות שנפתח מזה יתרון יחסי בתחום הצמיגים לחקלאות והמו"פ.

נחום מרגלית: הייתי רוצה לשמוע שלעובדים האלה יש מו"פ, שהם מרוויחים שכר הוגן, שהם מקבלים חלק מהאופציות וחלק מהאחוזים בחברה - -

קריאות: לא להיסחף.

נחום מרגלית: – שאנחנו באמת דואגים לעובדים.

שאול הרדוף: האם אדוני מוכן להיות אורח במפעל שלנו ולראות את התעשייה?

נחום מרגלית: הדבר הכי פשוט בשווקים זה פשטות.

נחום מרגלית: אם יש הטבה אז היא הטבה across the board.

נחום מרגלית: הסיבוכיות מפריעה לכלכלה להתפתח.

נחום מרגלית: לעשות פתיחת מכס שלם על מוצר מסוים שאנחנו חפצים ביקרו ולהגיד שלחברה אחת אנחנו מעלים מכסים כדי להגן עליה, בגדול זה דבר עקום שאנחנו מוכנים ללכת עליו כי אנחנו מגִנים על אלף עובדים.

נחום מרגלית: אבל באופן חד-פעמי.

נחום מרגלית: זאת שיטת עבודה שמסבכת את השוק.

ניסן סלומינסקי: אני חושב שהמצב יהיה בדיוק הפוך.

ניסן סלומינסקי: אני מקווה שכתוצאה מזה וככל שהיכולת להרוויח תהיה יותר גבוהה תראה שיקומו גם מפעלים מתחרים.

ניסן סלומינסקי: יהיה להם אינטרס.

קריאה: זה לא כל כך פשוט - -

ניסן סלומינסקי: אני יודע אבל כמו שאצלנו יש חנות פלאפל – אם הולך טוב תוך דקה אחת נפתחת עוד חנות אחת ואז כולם קורסים, וזה סיפור אחר כבר.

ניסן סלומינסקי: בבקשה.

אביגדור דורות: שמי אביגדור דורות.

אביגדור דורות: אני מייצג את חברת "מוטו פרט" שהיא חברה שמייבאת את אותם צמיגים גדולים מאוד של שופלים.

אביגדור דורות: אנחנו מדברים על צמיגים בגובה של 3 מטר - -

ניסן סלומינסקי: שניכם זאת אותה חברה?

אביגדור דורות: זאת לא אותה חברה.

אביגדור דורות: הם משווקים, אנחנו היבואנים.

אביגדור דורות: יש בעיקר שתי חברות עולמיות שמייצרות כאלף דולר.

אביגדור דורות: עד היום מפעל "אליאנס" שמייצר הרבה מאוד סוגי צמיגים אינו מייצר את הצמיגים האלה.

אביגדור דורות: נכון, שמענו פה שיש לו כוונה לייצר, אבל הצמיגים האלה כרגע לא מיוצרים ועד היום לא היה עליהם מכס.

אביגדור דורות: אני לא זוכר מקרה שהוועדה הזאת הטילה מכס על מוצרים שלא מיוצרים בארץ.

אביגדור דורות: אי אפשר לעשות את זה תוך שבוע, זאת טכנולוגיה, זאת השקעה בציוד.

אביגדור דורות: יכול להיות שייקח שנתיים לייצר את הצמיגים האלה ויכול להיות שלא ייצרו בארץ את הצמיגים האלה.

אביגדור דורות: אין שום היגיון לעשות פרט מכס גורף שמכניס לקטגוריה אחת שלמה צמיגים שלא מיוצרים בארץ.

ניסן סלומינסקי: אתה דיברת עם רשות המסים ועם אחרים?

אביגדור דורות: כן.

ניסן סלומינסקי: ולמה הם לא קיבלו את עמדתך?

אביגדור דורות: הסיבה שהדיון הזה מתקיים היא שהיו פגרות ארוכות, ולכן הדיון לא התקיים סמוך להוצאת הצו.

אביגדור דורות: אנחנו פנינו להנהלת המכס בכתב, סיפקנו להם נתונים.

אביגדור דורות: הם ביקשו מאתנו עוד נתונים – סיפקנו להם נתונים שלמים על הייצור בעולם ובארץ של הצמיגים האלה.

אביגדור דורות: אנחנו מחכים מהם לתשובה – לא קיבלנו תשובה.

אביגדור דורות: בינתיים התקיים הדיון, ולכן אנחנו פה.

ניסן סלומינסקי: שירלי, בבקשה.

שירלי אביבי: אני מרשות המסים.

שירלי אביבי: הרפורמה שנעשתה בצמיגים השוותה את צורת המיסוי ואת צורת ההבחנה שיש בכל העולם.

שירלי אביבי: בארץ שלנו עד לצו הנוכחי קבעו צורת מיסוי לפי גודל החישוק, רוחב החישוב – אם הוא מנופח או לא מנופח.

שירלי אביבי: צורת המיסוי הזאת הייתה נכונה אולי לפני 40 שנה.

שירלי אביבי: ברפורמה הזאת השווינו את מה שיש בכל העולם, בארגון ה-WCO שהוא ארגון המכס העולמי שקובע את שיטת הקידוד ואת שיטת ההבהרה אלו צמיגים יש לכל נושא ונושא.

שירלי אביבי: יש צמיגים לעפר, יש צמיגים לתעשייה ויש צמיגים לנוסעים, והיא קבעה קריטריונים.

שירלי אביבי: בארץ שלנו משום-מה הקריטריונים הרבה יותר מפורטים ולא התאימו בכלל למה שקיים.

שירלי אביבי: היה מצב שעל צמיגים מסוימים שלא היה ייצור מקומי הוטל מכס, ועל צמיגים מסוימים שהיה ייצור מקומי לא הוטל מכס.

שירלי אביבי: ברפורמה הזאת קבענו שעל מה שאין ייצור מקומי אנחנו לא מטילים מכס, ועל מה שיש ייצור מקומי אנחנו מטילים מכס.

שירלי אביבי: ניהלנו דיונים ממושכים על מה יש ייצור מקומי עם החברה שמייצרת היום.

שירלי אביבי: קיבלנו את המכתבים גם של גיל נדל וגם של משרד דורות.

שירלי אביבי: אנחנו פנינו מחדש לחברה ושאלנו אותם, האם יש דברים בגו.

שירלי אביבי: הם אמרו לנו שחלק מהמוצרים האלה הם מתכוונים לייצר, ויש מוצרים שכבר בייצור.

מיקי רוזנטל: מה זה "מתכוונים"?

מיקי רוזנטל: היום קבלן עפר צריך להחליף צמיג, ואנחנו נשלם 12% יותר מכיוון שהם מתכוונים לייצר בעתיד?

מיקי רוזנטל: למה?

ניסן סלומינסקי: מיקי, אני אתן לך אחר כך.

מיקי רוזנטל: זה נטול כל היגיון.

שירלי אביבי: יש לזכור שעדיין יש ייבוא מאוד רציני פטור ממסים ממדינות של האיחוד האירופי.

ראובן ריבלין: זאת לא הנקודה.

מיקי רוזנטל: זה לא העניין.

שירלי אביבי: הוא פטור ממסים.

מיקי רוזנטל: זה לא העניין.

מיקי רוזנטל: שתהיה תחרות בין אירופה לבין יפן על השוק הישראלי, ולא שתטילו מס על חלק מהצמיגים.

מיקי רוזנטל: זה חסר כל היגיון.

שירלי אביבי: כדי שחברה תוכל להתפתח ולהמשיך לייצר בארץ חברת "אליאנס" הצטמצמה במשך השנים כתוצאה מתחרות - -

מיקי רוזנטל: שהם ייצרו את הצמיג.

מיקי רוזנטל: אתם תבואו ותבקשו מס.

מיקי רוזנטל: אנחנו נעזור לכם ונעשה להם מס.

שירלי אביבי: אבל אני לא יכולה לעשות הבחנה כזאת.

מיקי רוזנטל: אבל בינתיים אין להם צמיג, ויש מס, למה?

שגית אפיק: אבל היא מסבירה שבפריט אצלה היא לא יכולה ליצור את ההבחנה הזאת.

שגית אפיק: היא מחויבת בניסוח לפי הפריטים הרשומים.

מיקי רוזנטל: וואוו, את יודעת, אנשים הגיעו לירח.

ניסן סלומינסקי: אני מבקש שקט.

ניסן סלומינסקי: אני רוצה להציע שמאחר שהצו טוב לכולם פרט לאלמנט מסוים שיש עליו מחלוקת – הם מייבאים את זה, והמפעל אומר שהוא מתחיל - -

מיקי רוזנטל: הוא לא מתחיל, הוא מתכוון.

ניסן סלומינסקי: אני שמעתי על חמישה מהדברים.

שאול הרדוף: מייצר.

ניסן סלומינסקי: זאת כמעט מחלוקת במציאות - -

אורית סטרוק: אנחנו צריכים להיות יותר ביקורתיים.

אורית סטרוק: למה אנחנו צריכים לאכול את כל מה שמאכילים אותנו על "אליאנס"?

אורית סטרוק: למה אנחנו צריכים לקבל את זה?

אורית סטרוק: הוא אומר שיש לו אלף עובדים – אנחנו לא בדקנו את זה; הוא אומר שהוא מייצר כך וכך – למה שלא נבדוק בעצמנו את ההחרגה הזאת?

ניסן סלומינסקי: אורית, אם נלך בדרך הזאת – לא זה אנחנו.

ניסן סלומינסקי: בשביל זה יש לנו מי שעושה את זה, ומנהלים משא ומתן.

ניסן סלומינסקי: זכותו של כל אדם לבדוק את זה.

ניסן סלומינסקי: אנחנו לא נתחיל לבדוק על כל מפעל - -

אורית סטרוק: - - - לבקר - - - מה שהרשות המבצעת מציעה לה.

רוברט אילטוב: אם חברי הכנסת יספרו את העובדים - -

ניסן סלומינסקי: אני גם לא מציע כי יגיעו מפעלים אחרים שיש אולי צד אחר, ואנחנו לא ניכנס לזה.

ניסן סלומינסקי: אני לא מציע שאנחנו עד כדי כך שאין לנו הכלים לעשות נעשה את זה.

ניסן סלומינסקי: מי שצריך יעשה את זה.

ניסן סלומינסקי: הדיון הבא של ועדת כספים לא יהיה רק בעוד ארבע שנים.

ניסן סלומינסקי: לכן אני מציע שנאשר את זה.

ניסן סלומינסקי: אם אכן רשות המסים תבדוק, ויתברר שמה שהוא אומר זה לא נכון בנושא הזה – שאני לא מעלה על דעתי – או יתברר שנשארו עם משהו אפשר לתקן את זה בהמשך.

ניסן סלומינסקי: לא נעצור את הדברים בגלל פריט בפרט כשיש מחלוקת במציאות שהם אומרים שהם כבר עושים את זה.

ניסן סלומינסקי: אנחנו הרי רוצים לעודד אותם לעשות.

ניסן סלומינסקי: אז מה, לא נעשה?

שירית נקר: אבל הצו כבר בתוקף, והפריט הוא קריטי לחברה.

שירית נקר: אם אפשר לבדוק את הדברים לפני שמאשרים.

ניסן סלומינסקי: לא לפני כן.

ניסן סלומינסקי: את אומרת שהצו קיים ופועל.

ניסן סלומינסקי: אם יהיה צורך לעשות שינויים אז הוועדה יושבת שלוש פעמים בשבוע.

נחום מרגלית: אנחנו לא רוצים להגיע למצב שהחקלאים משלמים 12% יותר כי בעצם אין להם היצע לצמיגים האלה.

שאול הרדוף: - - - לא חקלאים.

שאול הרדוף: אם צריך הצעה מקצועית – בשביל זה אני פה.

ראובן ריבלין: התכוונתי להצביע בעד הצו.

ראובן ריבלין: העורך דין הנכבד העלה שאלה שמעוררת אצלי ספקות.

ראובן ריבלין: מטרת הצו מורכבת משני אלמנטים: אחד שמייצרים בארץ ואחד שמתאים לתקן.

ראובן ריבלין: זאת אומרת אלה שני תנאים קומולטיביים.

ראובן ריבלין: אם יתברר בסופו של דבר שאותם צמיגים שעליהם מדבר אביגדור דורות לא מיוצר ב"אליאנס", אלא רק מתכוון לייצר ב"אליאנס" אז הצו הזה לא חל עליו, והוא צודק.

ראובן ריבלין: צריך לכתוב את זה בפרוטוקול.

ראובן ריבלין: כי אנחנו מאשרים צו שיש בו שני תנאים שהם קומולטיביים – האחד שהוא מיוצר בארץ, והשני הוא שהוא בתקן כזה או אחר.

ראובן ריבלין: אם יקרה מצב שיש צמיג שלא מיוצר בארץ אבל הוא בתקן כזה זה לא מספיק.

קריאה: יש.

ראובן ריבלין: מה פירוש יש?

ניסן סלומינסקי: רבותיי, לא נצא מזה ככה.

קריאות: - - -

ניסן סלומינסקי: רק שנייה, אני מבקש.

ניסן סלומינסקי: אם כולם ידברו לא נשמע.

ראובן ריבלין: אני רוצה לדעת האם זה נכון שצריכים שני תנאים קומולטיביים אז הצו הזה לא חל עליו אם הוא צודק?

ראובן ריבלין: הצו הזה חל עליו אם הוא צודק.

שגית אפיק: יש מטרה נוספת לצו – לבטל הבחנות וליצור האחדה.

שגית אפיק: זה מה שהסבירה - -

ראובן ריבלין: אז זאת לא הגנה על תוצרת הארץ.

ראובן ריבלין: אין אלטרנטיבה.

אורית סטרוק: עשו הבחנות.

ראובן ריבלין: צודקת, חברת הכנסת סטרוק.

משה גפני: מה שנעשה פה – לבי עם "אליאנס".

משה גפני: צריך לעזור לעובדים – זה בסדר גמור.

משה גפני: אבל נעשה פה מעשה באוויר, בלי שאנחנו יודעים.

משה גפני: יש פה ויכוח מאוד נוקב עובדתי.

משה גפני: בא בן אדם, עומד מול הוועדה.

משה גפני: עומדת הגברת קודם מול הוועדה, והם אומרים – יש סוגי צמיגים שמעלים עליהם את המכס ב-12%.

משה גפני: מנכ"ל "אליאנס" אומר שחלק מייצרים - -

שאול הרדוף: אנחנו לא אמרנו את זה.

משה גפני: לא חשוב, אני לא נכנס לזה.

ניסן סלומינסקי: אני אתן לך להגיב.

מיקי רוזנטל: הוא מתכנן.

משה גפני: הוא אומר, חלק אנחנו מייצרים, חלק אנחנו מתכוונים לייצר.

משה גפני: המטרה בעניין הזה – מפני שהמדינה לא מרוויחה כסף, היא אפילו מפסידה – היא טובת הייצור המקומי וטובת הפחתת המחירים.

משה גפני: עלול להיות מצב שמכיוון שנאשר את הצו הזה מכיוון שרשות המסים לא יודעת או לא יכולה לעשות את ההבחנות, יהיו פריטים שבהם אנחנו נשיג בדיוק את המטרה ההפוכה.

משה גפני: לא הגנו על הייצור המקומי מכיוון שהוא עדיין לא קיים, אבל בעיקר העלינו את המחיר של המוצרים הללו.

משה גפני: אז אנחנו לא משיגים את המטרה.

משה גפני: עכשיו אתה אומר, אדוני היושב ראש, שאין לדבר סוף – אין לדבר סוף.

משה גפני: זאת המטרה שלנו, בשביל זה אנחנו כאן.

משה גפני: אנחנו מקבלים משכורת כדי לברר את זה.

ניסן סלומינסקי: בואו ניכנס לפרופורציות.

ניסן סלומינסקי: אני מבין שהצמיגים המיוחדים האלה - כמה מייבאים אותם בשנה?

שאול הרדוף: אני אגיב.

שאול הרדוף: כדי לעשות את זה - - - נפגשנו עם רשות המסים וביטלו את המס בעקבות ועדת טרכטנברג מג'אנט בגובה 24 ומעלה.

שאול הרדוף: מה שמבוקש פה – יש ג'אנטים בגובה של 57, 77 – כל מיני מידות ממנו ומעלה.

שאול הרדוף: כדי לפשט את זה כמו שמפשטים בכל העולם – החליטו שמגובה מסוים ומעלה יש מכס.

שאול הרדוף: אני מצהיר פה: הלוואי שבגדלים הגדולים מאוד יפחיתו את המכס.

שאול הרדוף: למה?

שאול הרדוף: מפני שאנחנו נייבא.

שאול הרדוף: כדי לשים הכול בפרופורציות צריך לדעת ש-95% מהייצור זה לייצוא.

שאול הרדוף: אז אף אחד לא מגן.

שאול הרדוף: לכן אני מבקש שהכול יישאר בפרופורציות.

שאול הרדוף: 95% מהייצור של "אליאנס" הוא לייצוא.

שאול הרדוף: לכן החקלאי הבודד המסכן לא משלם יותר, התחרות קיימת - -

מיקי רוזנטל: אבל למה אתה מבלבל אותנו?

מיקי רוזנטל: לך לעובדות.

מיקי רוזנטל: שואלים אותך, יש חוסר מסוים?

ניסן סלומינסקי: מיקי, מיקי.

ניסן סלומינסקי: אני מבקש.

שאול הרדוף: אז בוא נלך כל פעם על כל צמיג בנפרד – בשמחה.

ניסן סלומינסקי: יש לך הערכה כמה הצמיגים המיוחדים האלה - -

קריאות: חמש מידות.

ניסן סלומינסקי: כמה צמיגים בפועל אתם מייבאים?

שירית נקר: בשנה יש במידות השונות כ-100 צמיגים בשנה.

קריאות: - - -

שירית נקר: אלה צמיגים בעלות מאוד גבוהה.

מיקי רוזנטל: זה צמיג שעולה 25 אלף דולר.

מיקי רוזנטל: אתה מעלה עליו 12% מס - - -

שירית נקר: יש גם צמיגים ב-40 אלף דולר לצמיג.

שירית נקר: לכן המכס מאוד משמעותי כאן.

קריאות: - - -

שגית אפיק: 60 מיליון צמיגים?

שירלי אביבי: לא, לא.

שירלי אביבי: עשינו פה רפורמה ענקית בנושא צמיגים – גם הפחתנו על רכבים, גם תיקנו בתעשייה.

שירלי אביבי: מדובר כאן על השוליים של השוליים.

שירלי אביבי: אם לא יובהר שאנחנו מדברים על אחוז או שני אחוזים מסך כל הצריכה המקומית על צמיגים, שזה השוליים של השוליים, ועל-פי זה יישק דבר - -

נחום מרגלית: למה אתם מסבכים את העניין?

שירלי אביבי: אנחנו לא מסבכים, אנחנו פישטנו את זה.

שירלי אביבי: לפני הרפורמה כדי לייבא היה צריך לעמוד בקריטריונים של גודל וקוטר של חישוק.

שירלי אביבי: אנשי המכס לא יודעים, הם לא אנשי מקצוע של צמיגים, והם היו מגיעים לכאן המון צמיגים שהייצור המקומי היה מייצר, והם לא היו מקבלים את ההגנה שלהם.

שירלי אביבי: מצד שני היו המון צמיגים שלא היה ייצור מקומי, ומכיוון שאנשי המכס הם לא אנשי צמיגים הם היו מוכסים אותם.

שירלי אביבי: אנחנו ביטלנו את כל הקריטריונים האנאכרוניסטיים האלה, ויצרנו כללים מאוד פשוטים כדי שגם הייבוא יהיה יותר פשוט ופלואידי וגם הייצור המקומי יידע בדיוק על מה הוא מקבל הגנה ועל מה הוא לא מקבל הגנה.

שירלי אביבי: ברפורמה כזאת תמיד יש שוליים של השוליים שיכול להיות שנפגעו.

שירלי אביבי: אנחנו מדברים על צמיגים מאוד יקרים שנמצאים בשוליים של השוליים.

שירלי אביבי: אם כדי לפתוח את הרפורמה ולקבוע גודל צמיג כזה או אחר אני פוגעת בכל ההרמוניה של הצו ובכל ההרמוניה של התהליך הפלואידי.

קריאה: דרך אגב, זה מה שאת עושה.

ניסן סלומינסקי: ההסברים ניתנו.

ניסן סלומינסקי: אני מציע שנאשר את הצו שהוא גם מפשט וגם חל על מסה אדירה, ונטיל על רשות המסים לדווח לנו בכתב בעוד חצי שנה על בדיקה מדוקדקת מה הם מייצרים, ומה לא.

ניסן סלומינסקי: אם יהיה צורך יהיה תיקון על אותם עשרה או עשרים פריטים – זה לא פריטים.

ניסן סלומינסקי: בפועל זה 10 צמיגים כשאנחנו מדברים על מסה גדולה.

ניסן סלומינסקי: אבל בואו נשחרר קודם כול את הדבר הזה שהוא טוב לכל האזרחים.

אורית סטרוק: אם הם כבר צריכים לדווח לנו אז למה שלא ידווחו לנו על החברה הזאת?

ניסן סלומינסקי: אורית, על מה אנחנו מדברים?

ניסן סלומינסקי: הם ישבו איתם.

ניסן סלומינסקי: נגמר הסיפור.

ניסן סלומינסקי: כל אחד חוזר עכשיו על הדברים שוב ושוב.

נחום מרגלית: חבר הכנסת סלומינסקי, זה לא בדיוק כך.

ניסן סלומינסקי: זה ממש כך.

נחום מרגלית: זה לא העניין שאנחנו חוזרים.

נחום מרגלית: אין לנו עניין לשמוע את עצמנו שוב ושוב.

נחום מרגלית: אנחנו ביררנו את העניין וקיבלנו עכשיו תמונה כוללת.

נחום מרגלית: בתחילת הדיון נאמר לנו שיש סוג מסוים של צמיגים שמיוצרים בארץ ואנחנו שומרים על אלף עובדים.

נחום מרגלית: את זה היינו מוכנים לעשות.

נחום מרגלית: עכשיו בעצם מסתבר לנו שיש פה תקנה שלמה שמפשטת את העניין, מעלה את הבטיחות ונותנת לאזרחי ישראל לקנות צמיגים במחיר יותר זול, אבל עושה אד-הוק בקטגוריות מסוימות שעוד לא מיוצרות פה, ולכן גם יעלו יותר כסף, כי 12% על 25 אלף דולר זה די הרבה כסף.

נחום מרגלית: זה גם יוצר סוג של סיבוכיות.

נחום מרגלית: לכן ההערה היא נכונה: בוא נעשה את חובת ההוכחה עליהם – לא עלינו.

נחום מרגלית: חובת ההוכחה היא שבמידה שבאמת יהיה ייצור של צמיגים שעליהם נותנים את הפטור ותהיה אופציה ישראלית איכותית – הולכים עם זה.

נחום מרגלית: זה עקום מבחינה כלכלית אבל הולכים עם זה.

נחום מרגלית: במידה שלא – אחרי 6 חודשים מס הכנסה ישים בודק.

נחום מרגלית: זה נכון שהיא בבורסה אבל בבורסה אני לא יכול לדעת את סוגי הצמיגים שמייצרים.

נחום מרגלית: תשימו בודק, תלכו למפעל.

נחום מרגלית: אתם רוצים, אני גם כן מוכן ללכת לבדוק.

שירלי אביבי: אין לי בעיה לתת עוד חצי שנה.

איריס וינברגר: אין מחלוקת סביב השולחן שיש ייצור בישראל.

איריס וינברגר: יש פלח ספציפי שאולי לגביו התעוררה מחלוקת.

מיקי רוזנטל: בסדר, על זה אנחנו מדברים בשעה האחרונה.

איריס וינברגר: אבל האישור של הצו מדבר על מסה שמיוצרת כאן.

איריס וינברגר: אנחנו מוכנים לעשות בדיקה לגבי הפלח הספציפי, אבל לא ניתן עכשיו להחריג את הפלח הספציפי הזה מתוך הצו.

ראובן ריבלין: אנחנו לא מחריגים.

מיקי רוזנטל: אנחנו לא מחריגים, אנחנו אומרים לפרוטוקול שאנחנו רוצים בדיקה.

ראובן ריבלין: אנחנו אומרים שצריך שזה יהיה, ובלבד שזה לא מיוצר בישראל.

ניסן סלומינסקי: יש כאן כ-100 צמיגים, ולפי מה שהוא אומר זה אולי 50 צמיגים בפועל.

שאול הרדוף: 100 צמיגים בשנה.

ניסן סלומינסקי: 100 צמיגים בשנה שעליהם אנחנו מדברים.

ניסן סלומינסקי: יש כאן צו שיכול לסייע - -

משה גפני: רק שרשות המסים תאמר לנו את זה, ושלא אנחנו נצטרך להוציא את זה במהלך דיון של שעה.

משה גפני: שתגיד שיש 100 צמיגים כאלה שנמצאים בבעיה.

ניסן סלומינסקי: לכן אני אומר:

ניסן סלומינסקי: אנחנו נאשר את הצו כי הצו הזה נותן רווחה גדולה מאוד לציבור כולו וגם נותן הגנה למפעל.

ניסן סלומינסקי: נשארו במחלוקת 50 צמיגים בפועל שמובאים בשנה – רק שנבין את הפרופורציות.

ראובן ריבלין: דין צמיג כדין מאה צמיגים.

ניסן סלומינסקי: רובי, תן לי לסיים.

ראובן ריבלין: אני אעזור לך לסכם.

ראובן ריבלין: הצעה שלי: אנחנו מאשרים את הצו, ובלבד שמתקיימים בו שני האלמנטים - -

ניסן סלומינסקי: אבל אם זה לא קיים הכוונה היא שאין צו, וצריך להוציא צו חדש.

קריאות: - - -

ראובן ריבלין: אני לא אומר את זה בצו, אני אומר את זה - - -

ניסן סלומינסקי: אז הוא יצטרך לעשות צו חדש, ומה שיקרה בינתיים הוא שלא להם תהיה הגנה ולא לאזרחים.

ניסן סלומינסקי: לכן בואו נסתכל על הפרופורציות של הדבר.

ניסן סלומינסקי: אנחנו כבר בלחץ הצו כי אם לא נעשה את זה – בטל הצו.

קריאות: - - -

ניסן סלומינסקי: אני מציע לאשר את הצו.

ניסן סלומינסקי: נטיל על רשות המסים לעשות את הבדיקה.

ניסן סלומינסקי: היא תביא לנו את האינפורמציה, ואם אכן יתברר שהם צודקים בוודאי שזה יתוקן בצו נוסף, אבל בינתיים שההקלה הזאת תחול גם על אזרחי המדינה וגם עליהם.

משה גפני: אתה ידעת לפני הישיבה הזאת שיש כמה צמיגים שעליהם תהיה העלאה במחיר?

ניסן סלומינסקי: לא, אני סמכתי עליך.

משה גפני: עליי?

ניסן סלומינסקי: זה בא לי מהפעם הקודמת.

ראובן ריבלין: משה, הוא הכה אותך.

משה גפני: - - - לדעת האם זה באמת הפחתה?

משה גפני: זאת באמת הפחתה, והצו בסדר, אבל יש כמה כאלה - -

ניסן סלומינסקי: אז הם יבדקו.

ניסן סלומינסקי: הרי יש מחלוקת במציאות.

ניסן סלומינסקי: אנחנו לא יכולים להכריע פה.

ניסן סלומינסקי: הם יבדקו, אנחנו סומכים עליהם, הם יביאו לנו את זה.

ניסן סלומינסקי: מי בעד לאשר את זה בתוספת למה שאמרתי על הבדיקה שתעשה רשות המסים ותביא לנו תוצאות ויתקנו?

ניסן סלומינסקי: מי נגד?

ניסן סלומינסקי: מי נמנע?

ניסן סלומינסקי: בעד אישור הצו – רוב

ניסן סלומינסקי: נמנעים – אין

ניסן סלומינסקי: הצו אושר פה-אחד.

משה גפני: עשינו את זה בלב כבד.

ניסן סלומינסקי: אם על הצמיגים לקח לנו הזמן הזה עד עכשיו - -

ראובן ריבלין: אבל צריך להעיר לאוצר.

ראובן ריבלין: הם באים אלינו עם הנמקה.

מיקי רוזנטל: הם לא יכולים למרוח אותנו בפרטים הקטנים כי נגמר הזמן.

ניסן סלומינסקי: אני מסכים שנגמר הזמן אבל לדעתי הם לא מורחים אותנו.

ניסן סלומינסקי: כבר היו דיונים ביניהם.

מיקי רוזנטל: הם מורחים אותנו.

מיקי רוזנטל: אני אומר לך שהם מורחים אותנו.

ניסן סלומינסקי: זה היה ידוע להם והם לא הביאו את זה לפני הוועדה, וזה לא בסדר.

שירלי אביבי: התחלתי ואמרתי שאנחנו היינו בדיונים איתם.

שירלי אביבי: זה לא נכון – אמרתי שהיינו בדיונים איתם.